**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 05.01.2023, ora 08.00 – 06.01.2023, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 06.01.2023, ora 07.00**

**RÂURI**

**Debitele au fost în creștere** datorită efectului combinat al precipitațiilor lichide căzute în interval, cedării apei din stratul de zăpadă și propagării pe râurile din bazinele hidrografice: Vișeu, Iza, Tur, Lăpuș, Someșul Mare, Someșul Mic, Arieș, bazinele superioare și mijlocii ale Crișurilor și bazinele superioare ale Crasnei și Barcăului.

Pe râurile din bazinele hidrografice: Jiu, Olt, Argeș, Vedea, Ialomița, Siret, Prut și pe cele din Dobrogea debitele au fost staționare, iar pe celelalte au fost, în general, în scădere.

Ca urmare a precipitaţiilor lichide înregistrate în interval, cedării apei din stratul de zăpadă şi propagării s-au produs scurgeri importante pe versanţi, torenţi, pâraie, viituri rapide și creșteri mai importante de niveluri și debite cu atingerea **COTELOR DE ATENȚIE** pe unele râuri mici din Maramureș, nordul Crișanei și nordul Transilvaniei.

Debitele se situează în general la valori sub mediile multianuale lunare, cu coeficienți moduli cuprinși între 30-80%, mai mari (în jurul și peste normalele lunare) pe râurile din bazinele hidrografice: Vișeu, Iza, Tur, Someș, Crișuri, Mureș, Jiu, Dâmbovița, bazinele superioare ale Oltului și Argeșului, bazinul superior şi mijlociu al Bistriţei, cursurile superioare ale Trotuşului, Moldovei, Sucevei, Prutului şi mai mici (sub 30%) pe râurile din bazinele hidrografice: Râmnicu Sărat, Bârlad și afluenții Prutului.

În interval au fost emise două **atenționări hidrologice** pentru fenomene imediate.

**Nivelurile** pe râuri la stațiile hidrometrice **se situează sub** **COTELE DE ATENȚIE.**

**Debitele vor fi staționare** pe râurile din bazinele hidrografice: Jiu, Olt, Vedea, Argeș, Ialomița, Siret, Prut și pe cele din Dobrogea, iar pe cursurile mijlocii și inferioare ale Someșului, Crișurilor, Arieșului, cursul mijlociu al Mureșului și cursurile inferioare ale Crasnei și Barcăului vor fi în creștere datorită propagării.

Pe celelate râuri debitele vor fi în general în scădere.

**Nivelurile** pe râuri la stațiile hidrometrice **se vor situa sub** **COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) în intervalul 05-06.01.2023 **a fost în scădere, având valoarea de** **5800 m3/s**, peste media multianuală a lunii **ianuarie (4950 m3/s).**

În aval de Porţile de Fier debitele au fost în scădere.

**Debitul la intrarea în ţară** (secţiunea Baziaş) **va fi** **în scădere (5500 m3/s).**

În aval de Porțile de Fier debitele vor fi în scădere.

**ALIMENTĂRI CU APĂ**

**A.B.A. Prut-Bârlad**

**Județul Botoșani:**

Se menține situația de restricții în alimentarea cu apă pentru piscicultură la folosința:

-S.C. Pirania S.R.L. Botoșani - pepiniera piscicolă Havârna, prin reducerea debitelor la sursa r. Bașeu - ac. Cal Alb corespunzător treptei a III-a de restricții.

Se menține Planul de restricții în alimentarea cu apă - treapta a III-a, pentru A.N.I.F.-Filiala Teritorială Moldova Nord-U.A. Botoșani-Sistemul de irigații Movileni-Havârna, sursa ac. Cal Alb - r. Bașeu.

**Județul Iași:**

Se menține situația de restricții în alimentarea cu apă pentru piscicultură la folosințele:

-S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin încetarea livrării apei din sursa r. Miletin - ac. Hălceni.

-SC ACVACOM SRL Iași prin reducerea debitelor la sursa r. Gurguiata – ac. Plopi corespunzător treptei III de aplicare a restricțiilor;

-SC MIHPES SRL Iași prin reducerea debitelor la sursa r. Valea Oii – ac. Sârca corespunzător treptei III de aplicare a restricțiilor.

Se menține situația de restricții în alimentarea cu apă pentru piscicultură prin reducerea debitului la sursa r. Ezăreni - ac. Ezăreni, corespunzător treptei III, începând cu data de 01.09.2022, pentru Stațiunea de Cercetare Dezvoltare pentru Acvacultură și Ecologie Acvatică Horpaz.

**Județul Vaslui:**

Se mențin prevederile „Planului de restricții și folosire a apei în perioade deficitare”, astfel:

-treapta III - pentru S.C. AQUAVAS S.A. VASLUI – Sucursala Vaslui din acumularea Solești;

-treapta III - ANIF Filiala Teritorială de Îmbunătățiri Funciare Vaslui-Amenajare de irigații Mânjești, sursa acumularea Mânjești.

**2.** **Situaţia meteorologică în intervalul 05.01.2023, ora 08.00 –06.01.2023, ora 06.00**

**Este în vigoare până pe data de 06.01.2023, la ora 12:00, mesajul 2 din atenţionarea meteorologică nr. 1-COD GALBEN: „**la munte vântul va avea intensificări cu viteze de 70...90 km/h, iar în zona înaltă (la peste 1700 m) rafalele vor depăși 100…120 km/h și temporar va ninge viscolit. Local în Transilvania, temporar vor fi intensificări, cu viteze în general de 55...70 km/h.” (21 de județe vizate: ***ALBA, ARGEŞ, BACĂU, BISTRIŢA-NĂSĂUD, BRAŞOV, BUZĂU, CARAŞ-SEVERIN, CLUJ, COVASNA, DÂMBOVIŢA, GORJ, HARGHITA, HUNEDOARA, MARAMUREŞ, MUREŞ, NEAMŢ, PRAHOVA, SIBIU, SUCEAVA, VÂLCEA şi VRANCEA).***

**În ţară** valorile termice diurne au fost în creștere față de ziua anterioară în majoritatea zonelor și s-au menținut cu mult peste cele normale pentru prima decadă a lunii ianuarie. Cerul a avut înnorări mai ales ziua și temporar a plouat în Crișana, Maramureș, Transilvania și pe arii restrânse în Banat, Moldova, Muntenia și Dobrogea. În estul Transilvaniei trecător a fost și lapoviță, iar la munte precipitații mixte și s-au cumulat cantități de apă mai însemnate, izolat peste 15...20 l/mp. Vântul a avut intensificări în majoritatea zonelor, mai ales în centru, nord-vest și pe spații mai mici în sud-est, unde vitezele au fost în general de 50...60 km/h. La munte, îndeosebi pe creste, viteza vântului a depășit frecvent 80 km/h, temporar 100 km/h, iar ninsoarea a fost viscolită. Stratul de zăpadă era prezent în zona montană înaltă și măsura, la ora 20, pe platformele stațiilor meteorologice, până la 42 cm în Masivul Bucegi (Vf. Omu). Temperaturile maxime s-au încadrat între 4 grade la Toplița și 16 grade la Calafat. La ora 6 temperatura aerului avea valori cuprinse între -3 grade la Târgu Logrești și 11 grade la Buzău și Râmnicu Sărat. A fost ceață în primele ore ale intervalului, local în regiunile sudice și sud-vestice asociată izolat cu burniță.

**Observaţie:** în intervalul de diagnoză au fost în vigoare 10 mesaje de atenționare cod galben pentru fenomene meteorologice periculoase imediate, câte 3 emise de către CNPM pentru Muntenia și SRPV Constanța, 2 de către SRPV Craiova și câte 1 de către SRPV Timișoara și SRPV Cluj Napoca.

**La Bucureşti** vremea s-a menținut caldă pentru această dată. Cerul a fost variabil, iar vântul a suflat în general moderat. Temperatura maximă a fost de 9 grade la Afumați și Filaret și 10 grade la Băneasa, iar la ora 06 se înregistrau 2 grade la stația meteo Băneasa și 4 grade la Afumați și Filaret. La începutul intervalului a fost nebulozitate joasă, iar în

unele cartiere s-a semnalat ceață.

**3. Prognoza meteorologică în intervalul 06.01.2023, ora 08.00–07.01.2023, ora 8.00**

**În ţară** vremea se va răci în nord, centru și nord-est, dar și la munte, însă temperaturile vor fi în continuare mai ridicate decât cele normale. În jumătatea nordică a țării vor fi înnorări în mare parte din interval, iar trecător și pe arii restrânse se vor semnala precipitații slabe - ninsori la munte și predominant ploi în zonele joase. În restul țării vremea va fi cu mult mai caldă decât în mod normal la orele amiezii, cerul va fi variabil, iar în cursul zilei va fi o probabilitate mică pentru ploi slabe și izolate. Vântul va sufla slab și moderat cu intensificări în prima parte a intervalului la munte, cu rafale de 70...90 km/h, iar la altitudini mari, cu precădere în Carpații Meridionali va sufla tare, cu peste 100...120 km/h și temporar va ninge viscolit. Local și temporar vor fi intensificări ale vântului cu viteze în general de 55...70 km/h și în nord-est, în centru și în sud-vest, și pe spații mici în rest. Temperaturile maxime se vor încadra între 2 și 13 grade, cu cele mai mici valori în nordul și centrul țării, și cele mai ridicate în sudul teritoriului, iar minimele vor fi cuprinse în general între -4 și 2 grade. Izolat se va forma ceață spre finalul intervalului, cu precădere în regiunile sudice.

**La Bucureşti** valorile termice diurne vor fi cu mult mai ridicate decât cele normale pentru această dată, însă noaptea se vor înregistra temperaturi semnificativ mai mici decât în perioada anterioară; astfel, maxima va fi de 12...13 grade, iar minima de -2...0 grade. Cerul va fi variabil, cu unele înnorări în a doua parte a intervalului, iar vântul va sufla slab și moderat. Spre sfârșitul intervalului vor fi condiții de ceață.

**4. Informare nivometeorologică pentru perioada 05.01.2023, ora 20-07.01.2023, ora 20, la altitudini de peste 1800 m**

**Evoluția vremii în intervalul 04-05.01.2023**

Vremea s-a menținut mai caldă decât normalul termic al acestei perioade. Cerul a fost variabil, temporar noros și pe arii relativ extinse s-au semnalat precipitații, ploi la altitudini joase și predominant ninsori la altitudini de peste 1800 de metri, unde s-au depus până la 9 cm de zăpadă proaspătă. Vântul a prezentat intensificări în cursul nopții cu rafale de 60-80 km/h, în special în zonele înalte din Carpații Meridionali și Orientali, viscolind sau spulberând temporar zăpada. Stratul de zăpadă a crescut cu până la 9 cm la Vf. Omu, în rest variațiile au fost nesemnificative. Local s-a semnalat ceață, asociată și cu depunere de chiciură.

**În data de 05.01.2023, la ora 14:** stratul de zăpadă de pe platformele stațiilor meteorologice măsura: 41 cm la Vârful Omu, 39 cm la Rețitiș-Călimani, 34 cm la Bâlea-Lac, 10 cm la Vf. Țarcu, la restul stațiilor meteorologice de munte fiind sub 10 cm sau absent.

**Prognoza vremii în intervalul 05.01.2023, ora 20:00-07.01.2023, ora 20:00:**

Vremea va fi în general vântoasă. Cerul va fi variabil, temporar noros. În prima parte a intervalului, local în Carpații Orientali și estul Meridionalilor și pe arii restrânse în rest se vor semnala precipitații predominant sub formă de ninsoare. În nordul Carpaților Orientali cantitățile de precipitații vor fi mai însemnate, de peste 10-15 l/mp, iar stratul de zăpadă nou depus va fi pe alocuri mai însemnat. Vântul va sufla tare, cu intensificări temporare de 70-90 km/h, iar pe creste de peste 100-110 km/h, viscolind puternic zăpada. Temporar se va semnala ceaţă, asociată pe creste și cu depuneri de chiciură.

**Temperaturi prognozate în intervalul 05-07.01.2023, ora 20:00:**

**Peste 1800 m: temperaturi minime**: -11...-6 grade, **temperaturi maxime**: -8...-4 grade;

**Sub 1800 m: temperaturi minime**: -6...-2 grade, **temperaturi maxime**: -4...2 grade.

**Vânt la peste 2000 m:** din sector nord-vestic, cu viteze în general de peste 80-100 km/h, cu cele mai mari valori în cursul nopții de 5-6 ianuarie și al zilei de 6 de ianuarie.

**Izoterma de 0 grade**: în scădere, de la cca. 2000 metri la cca. 1300 metri, în Carpații Meridionali și de la cca. 1400 metri la cca. 700 m în nordul Carpaților Orientali.

**Zona montană înaltă:**

Stratul de zăpadă, scăzut pentru această perioadă, este prezent doar la altitudini mari, în general de peste 1800 de metri. Zăpada este umezită și are grosimi variabile, de până la 40-50 cm, exceptând troienele și zonele umbrite sau adăpostite din Carpații Orientali și estul Meridionalilor, unde sunt prezente acumulări mai mari. Stratul este în general compact, iar la baza prezintă cruste mai vechi de gheață. În următoarele 48 ore, local se vor semnala precipitații în general slabe cantitativ, predominant sub formă de ninsoare noaptea, dar și ziua la altitudini de peste 1800 metri. Cu precădere în zonele înalte va ninge viscolit, favorizând formarea plăcilor de vânt și noi troiene. În acest context, pe pantele suficient de înclinate sau pe văile adăpostite cu acumulări mai importante se pot declanșa izolat curgeri și avalanşe de mici dimensiuni prin alunecarea stratului de zăpadă de la suprafaţă peste straturile mai dure aflate dedesubt, riscul fiind amplificat la supraîncărcări.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în data de 04.01.2023 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). **Media zilnică de 50 µg/m3 pentru PM10 (pulberi în suspensie cu diametrul sub 10 microni) a fost depășită** **la staţiile: B-11** (orașul Bragadiru, jud. Ilfov)**, B-27** (orașul Voluntari, jud. Ilfov), **B-28** (comuna Glina, jud. Ilfov), **B-30** (comuna Mogoșoaia, jud. Ilfov), **MS-1, MS-2** (municipiul Târgu Mureș), **CJ-3** (municipiul Cluj-Napoca), **IS-2** (municipiul Iași), **CL-3** (comuna Modelu).

1. **În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.